CELEX: 62016TN0621
Language: hr
Date: 2016-08-29 00:00:00
Title: Predmet T-621/16: Tužba podnesena 29. kolovoza 2016. – České dráhy protiv Komisije

24.10.2016   
            
            
               HR
            
            
               Službeni list Europske unije
            
            
               C 392/46
            
         Tužba podnesena 29. kolovoza 2016. – České dráhy protiv Komisije
   (Predmet T-621/16)
   (2016/C 392/60)
   Jezik postupka: češki
   
      Stranke
   
   
      Tužitelj: České dráhy a.s. (Prag, Češka Republika) (zastupnici: K. Muzikář i J. Kindl, odvjetnici)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi Odluku Komisije C(2016) 3993 final od 22. lipnja 2016. u predmetu AT.40401 – Twins kojom se nalaže pretraga na temelju članka 20. stavka 4. Uredbe Vijeća (EZ) br. 1/2003 od 16. prosinca 2002. o provedbi pravila o tržišnom natjecanju koja su propisana člancima 81. i 82. Ugovora o EZ-u;
            
         
               —
            
            
               naloži Komisiji snošenje svih troškova postupka.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe pet tužbenih razloga.
   
               1.
            
            
               Prvi tužbeni razlog navodi da je sporna odluka donesena na temelju dokumenata pribavljenih tijekom ranije pretrage poslovnih prostora České dráhy koja je provedena na temelju nezakonite odluke. Europska komisija nije mogla koristiti tako dobivene dokumente, čak niti za donošenje odluke koja se osporava ovom tužbom.
            
         
               2.
            
            
               Drugi tužbeni razlog navodi da je dokumente na temelju kojih je donesena sporna odluka Europska komisija pribavila tijekom ranije pretrage, izvan okvira predmeta pretrage, dakle nezakonito.
            
         
               3.
            
            
               Treći tužbeni razlog navodi da sporna odluka i pripadajuća pretraga Europske komisije čine neproporcionalno miješanje u tužiteljevu privatnost. Europska komisija donijela je spornu odluku bez zakonito dostupnih dokumenata; Komisija je neprihvatljivo široko definirala predmet pretrage i prekoračila granice svojih istražnih ovlasti.
            
         
               4.
            
            
               Četvrti tužbeni razlog navodi da sporna odluka ne razgraničava na prikladan način predmet i svrhu pretrage, među ostalim time što neprihvatljivo široko određuje vremensko razdoblje na koje se pretraga trebala odnositi, i ne navodi prikladne razloge.
            
         
               5.
            
            
               Peti tužbeni razlog navodi da je zbog sporne odluke i pripadajuće pretrage došlo do neprihvatljivog miješanja u tužiteljeva temeljna prava i slobode zajamčena člankom 7. Povelje Europske unije o temeljnim pravima (odnosno člankom 8. Europske konvencije za zaštitu ljudskih prava i temeljnih sloboda) i člankom 48. Povelje Europske unije o temeljnim pravima (odnosno člankom 6. Europske konvencije za zaštitu ljudskih prava i temeljnih sloboda).